ประกาศคณะกรรมการกำกับการซื้อขายสินค้าเกษตรล่วงหน้า ที่ กค 1/2546 เรื่อง หลักเกณฑ์ วิธีการ และเงื่อนไขในการเป็นผู้ค้าล่วงหน้า

ประกาศคณะกรรมการกำกับการซื้อขายสินค้าเกษตรล่วงหน้า
ประกาศคณะกรรมการกำกับการซื้อขายสินค้าเกษตรล่วงหน้า
ที่
กค ๑/๒๕๔๖
เรื่อง
หลักเกณฑ์ วิธีการ และเงื่อนไขในการเป็นผู้ค้าล่วงหน้า[๑]
 

อาศัยอำนาจตามความในมาตรา ๓๒ และ ๓๕ (๗) และ (๘)
แห่งพระราชบัญญัติการซื้อขายสินค้าเกษตรล่วงหน้า พ.ศ. ๒๕๔๒ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๕ มาตรา ๓๖ มาตรา ๔๘ และมาตรา ๕๐
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการกำกับการซื้อขายสินค้าเกษตรล่วงหน้า จึงออกประกาศ ดังต่อไปนี้

ข้อ ๑
ในประกาศนี้
ผู้ค้าล่วงหน้า หมายความว่า
ผู้ได้รับใบอนุญาตจากเลขาธิการให้ทำการซื้อขายล่วงหน้าเพื่อตัวเอง
การซื้อขายล่วงหน้า หมายความว่า
การซื้อขายสินค้าเกษตรล่วงหน้า ในตลาดสินค้าเกษตรล่วงหน้าแห่งประเทศไทย
ธุรกิจการซื้อขายล่วงหน้า หมายความว่า
ธุรกิจการซื้อขายล่วงหน้าตามพระราชบัญญัติการซื้อขายสินค้าเกษตรล่วงหน้า พ.ศ. ๒๕๔๒
พนักงานเจ้าหน้าที่ หมายความว่า
ผู้ซึ่งรัฐมนตรีว่าการกระทรวงพาณิชย์แต่งตั้งให้ปฏิบัติการตามพระราชบัญญัติการซื้อขายสินค้าเกษตรล่วงหน้า
พ.ศ. ๒๕๔๒

ข้อ ๒
ผู้ค้าล่วงหน้าต้องดำรงคุณสมบัติตามคุณสมบัติของผู้ขออนุญาตเป็นผู้ค้าล่วงหน้าตลอดระยะเวลาของการประกอบธุรกิจการซื้อขายล่วงหน้า
ประเภทผู้ค้าล่วงหน้า

ข้อ ๓
ผู้ค้าล่วงหน้าต้องจัดให้มีระบบการควบคุมภายใน
ระบบการบริหารความเสี่ยงที่มีประสิทธิภาพ และระบบป้องกันความขัดแย้งทางผลประโยชน์
โดยกำหนดขอบเขตอำนาจหน้าที่ความรับผิดชอบของผู้บริหารและบุคลากรไว้อย่างชัดเจน
ทั้งนี้ ให้วางระเบียบวิธีปฏิบัติเกี่ยวกับเรื่องดังกล่าวไว้เป็นลายลักษณ์อักษร

ข้อ ๔
ผู้ค้าล่วงหน้าต้องจัดให้มีระบบการรักษาความปลอดภัยที่มีประสิทธิภาพเพื่อป้องกันมิให้บุคคลที่ไม่มีอำนาจหน้าที่เกี่ยวข้องได้ล่วงรู้หรือแก้ไขเปลี่ยนแปลงข้อมูลเกี่ยวกับการปฏิบัติงานด้านธุรกิจการซื้อขายล่วงหน้า

ข้อ ๕
ผู้ค้าล่วงหน้าต้องเก็บเอกสารและหลักฐานต่าง
ๆ ที่เกี่ยวกับการซื้อขายล่วงหน้าให้ครบถ้วนอย่างน้อยเป็นระยะเวลา ๕ ปีนับจากวันที่มีเอกสารและหลักฐานนั้น
หรือวันที่มีการซื้อขายล่วงหน้าแล้วแต่กรณี โดยใน ๒ ปีแรกของระยะเวลาดังกล่าว
ผู้ค้าล่วงหน้าต้องเก็บไว้ ณ ที่ทำการของผู้ค้าล่วงหน้า
พร้อมที่จะให้พนักงานเจ้าหน้าที่ตรวจสอบได้ตลอดเวลา ทั้งนี้
หากมีข้อร้องเรียนเกี่ยวกับการซื้อขายล่วงหน้า
ให้ผู้ค้าล่วงหน้าจัดเก็บเอกสารและหลักฐานดังกล่าวไว้จนกว่าการพิจารณาข้อร้องเรียนเป็นที่ยุติ
เอกสารและหลักฐานตามวรรคหนึ่ง
ให้รวมถึงเอกสารและหลักฐานที่ได้มีการกระทำทางโทรศัพท์หรือทางอิเล็กทรอนิกส์ด้วย

ข้อ ๖
ผู้ค้าล่วงหน้าต้องกำกับดูแลให้พนักงานปฏิบัติตามระเบียบวิธีปฏิบัติที่ผู้ค้าล่วงหน้ากำหนดขึ้นโดยเคร่งครัด


ประกาศ
ณ วันที่ ๖ มิถุนายน พ.ศ. ๒๕๔๖
อดิศัย
โพธารามิก
รัฐมนตรีว่าการกระทรวงพาณิชย์
ประธานกรรมการกำกับการซื้อขายสินค้าเกษตรล่วงหน้า




















ปริยานุช/ผู้จัดทำ
๑๐
มิถุนายน ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๗๘ ง/หน้า ๖/๒ มิถุนายน ๒๕๕๒